ועדת הכלכלה, כנסת 20, פרוטוקול מספר 599, 2017-11-06 13:30

איתן כבל: שלום לכולם.

איתן כבל: גברתי מנהלת הוועדה, רשמת פרלמנטרית, דוברים, שלום לחנה קרליץ שמסייעת בדוברות, חברותי וחברי חברי הכנסת.

איתן כבל: אנחנו מוטרדים היום על ידי חברת הכנסת יוליה מלינובסקי, שמעלה בקשה לדיון מהיר בעניין מפגע סביבתי חמור שאינו מטופל בכפר סולם שבמועצה האזורית בוסתן אל מרג'.

איתן כבל: גברתי, כמובן הזכות הראשונה היא שלך להציג בקצרה את העניין.

<לאה ורון: ההצעה עברה מוועדת הפנים והגנת הסביבה לוועדת הכלכלה.

איתן כבל: רק בגלל שזה את.

איתן כבל: אחר כך תינתן האפשרות לאחרים להתייחס.

איתן כבל: אני מקווה שבסופו של דבר נדע להסדיר את העניין.

איתן כבל: גברתי, בבקשה.

יוליה מלינובסקי: אני לא שוכחת, יש לי זיכרון טוב.

יוליה מלינובסקי: ראשית, תודות, גם ללאה ורון, גם ליושב-ראש הוועדה, שהסכימו לבקשתי להעביר את הדיון מוועדת הפנים והגנת הסביבה לוועדת הכלכלה.

יוליה מלינובסקי: זה לא ברור מאליו.

איתן כבל: בואו נגיד כך: הם לא עסוקים יותר מאתנו.

יוליה מלינובסקי: לא, חס ושלום, אין לי אפילו צל של ספק.

עבד אל חכים חאג' יחיא: לכן מגיעות תודות.

יוליה מלינובסקי: אם זה היה משהו בהליך רגיל לא הייתי אומרת לך תודה, אבל כאן זה היה הליך חריג.

יוליה מלינובסקי: באמת תודה על ההבנה שהנושא זה חשוב, וגם שחברת כנסת מ"ישראל ביתנו", לא רגילים שאנחנו דואגים למגזר הערבי ולכפר סולם, איפה אני ואיפה כפר סולם.

יוליה מלינובסקי: הביוב זורם שם בלי שום קשר לאופן שאתה קורא את שם הכפר.

יוליה מלינובסקי: אבל מבחינתי זה לא משנה.

יוליה מלינובסקי: פנו אליי אזרחים והראו לי את החומרים.

יוליה מלינובסקי: להגיד שהזדעז

יוליה מלינובסקי: עתי – זה לא להגיד שום דבר, כי זה באמת נורא ואיום.

יוליה מלינובסקי: ברשותך, אדוני היושב-ראש, היועץ שלי יקרין כמה צילומים כדי שנתרשם וכדי שיהיה לנו פשוט יותר לדבר אחר כך.

איתן כבל: יש כאן נציגים מכפר סולם?

יוליה מלינובסקי: כן.

יוליה מלינובסקי: בשמם ידבר עבדאללה זועבי.

איתן כבל: מי נמצא פה מבוסתן אל מרג'?

איתן ברושי: ראש המועצה לא נמצא פה.

איתן כבל: הוא דיבר אתי אתמול ואמר שהוא יגיע לישיבה.

עבד אל חכים חאג' יחיא: התקשרתי למועצה ואמרו לי שהוא בירושלים.

עבד אל חכים חאג' יחיא: ניסיתי לתפוס אותו בטלפון הנייד אך יש בעיה.

יוליה מלינובסקי: אתם הייתם צריכים לטפל בזה, לא אני הייתי צריכה "להרים" את הדיון.

<לאה ורון: שוחחתי אתו באופן אישי, הזמנתי אותו לדיון.

יוליה מלינובסקי: בואו נראה כמה צילומים כדי שנתרשם ממה שקורה שם.

יוליה מלינובסקי: זה פרספקטיבה, שבריכת הביוב נמצאת ממש מתחת לבתים של אזרחים.

יוליה מלינובסקי: זו בריכה "נחמדה".

איתן כבל: באיזה ערוץ זה שודר?

<קריאה: בערוץ 2.

יוליה מלינובסקי: נראה את הבורות שם.

יוליה מלינובסקי: אדוני היושב-ראש, ניסו לטפל בבעיה ואז חפרו בורות בעומק של 3 מטרים, שלא מכוסים בשום דבר, גם בפנים יש חרה וילד יכול ליפול לתוכם.

יוליה מלינובסקי: זה במקום ציבורי.

יוליה מלינובסקי: כלומר, משחקים שם ילדים.

יוליה מלינובסקי: בזה כביכול ניסו לפתור את הבעיה.

יוליה מלינובסקי: כולנו אוהבים זיתים, שדות, חקלאות.

יוליה מלינובסקי: ההר הזה גולש גם לתוך השדות, אז יש שם עכשיו ביוב במטע הזיתים.

יוליה מלינובסקי: זה המצב.

יוליה מלינובסקי: הכתבה לצערי לא עולה.

יוליה מלינובסקי: כנראה ב"ווינט" ידעו שאנחנו מקיימים את הדיון ויש שם כתבה: "משרד הבריאות הורה להרתיח מים בדחי ובסולם עקב קבלת תוצאות חריגות".

יוליה מלינובסקי: זאת אומרת, לא מספיק שזה מתחת לבתים שלהם וזה גורם לפגיעה קשה בחיי האנשים, אלא עכשיו גם כולם יודעים שהמים שם לא בסדר וצריך להרתיח אותם.

יוליה מלינובסקי: פניתי לרשות המים, פניתי למשרד להגנת הסביבה.

יוליה מלינובסקי: המשרד להגנת הסביבה אמר שהוא יודע על הבעיה אבל הוא מעביר את האחריות לרשות המים.

יוליה מלינובסקי: רשות המים אמרה שגם היא מכירה את הבעיה אבל כל פעם שמנסים לטפל – כי היישוב הזה לא שייך לאף תאגיד מים.

יוליה מלינובסקי: אפשר היה לצרף אותם לעפולה, אפשר היה למצוא פתרונות אחרים, יש מועצה אחרת.

יוליה מלינובסקי: הבעיה קיימת מ-2014, היא לא חדשה, כולם מכירים אותה.

יוליה מלינובסקי: הבנתי אפילו, יש פה טענה מעניינת, שהם אומרים שהם העבירו כסף לטיפול בבעיה אבל הכסף הלך.

יוליה מלינובסקי: אדוני היושב-ראש, אלה שתי התשובות.

יוליה מלינובסקי: נאמר שהשתמשו בכסף באופן לא נכון.

יוליה מלינובסקי: אולי זה נכון, אבל אנחנו יודעים שיש בעיה, אז קחו את הכסף הזה ותטפלו בבעיה, אל תעבירו את זה למועצה.

יוליה מלינובסקי: וגם באשר לתאגידי מים: או שתצרפו את זה לתאגיד קיים, או שתפתרו את הבעיה באופן אחר, אבל לשבת על הגדר כבר מספר שנים- - -

איתן כבל: אני לא יודע, אני לא רוצה להגיד.

איתן כבל: לא חייב להיות קשר לשאלה אם הם בתאגיד או לא בתאגיד.

איתן כבל: לא כל הרשויות המקומיות הן חלק מתאגיד.

יוליה מלינובסקי: הם מקשרים את זה.

יוליה מלינובסקי: אלה התשובות שקיבלתי.

איתן כבל: יש רשויות מקומיות שמנהלות את המים שלהן, גם רשויות מקומיות יהודיות.

איתן כבל: אין לזה קשר.

יוליה מלינובסקי: אני מנסה להציג את התשובות של משרדי הממשלה, שהם מנסים לקשור לכך שאין תאגיד.

יוליה מלינובסקי: המצב ברור, ראינו את זה.

יוליה מלינובסקי: "מורחים" אותם.

יוליה מלינובסקי: ברשותך, יושב פה נציג של הישוב, עבדאללה זועבי.

יוליה מלינובסקי: אני מכירה אותו מתוקף זה שהוא עובד גם במשרד הבריאות, אבל פה הוא נמצא כאזרח שפנה אליי.

יוליה מלינובסקי: אנחנו צריכים למצוא להם פתרון.

יוליה מלינובסקי: אף אחד מאתנו לא היה רוצה לגור במצב כזה, וזה גם לא היה מתאפשר בשום מקום אחר.

יוליה מלינובסקי: אנשים בורחים משם בגלל הריח והסביבה, אנשים עוזבים את הבתים שלהם ומנסים למצוא מקום מגורים חלופי לתקופה מסוימת.

יוליה מלינובסקי: הבנתי שהייתה זליגה לנהר, זה התפשט.

יוליה מלינובסקי: זה פגיעה סביבתית קשה.

<עבדאללה זועבי: הזליגה הייתה לפני כמה שבועות לשדה של זיתים.

<עבדאללה זועבי: יש ישוב סמוך אלינו שהיה בו עוד מפגע ומן המפגע הזה המים זרמו לנחל מי תבור.

<עבדאללה זועבי: ב-7 בפברואר משרד הבריאות הוציא הודעה לתושבים על הצורך להרתיח מים בכל האזור.

<עבדאללה זועבי: היום פורסמה הודעה חדשה על הצורך להרתיח מים גם בישוב שלנו, סולם, וגם בישוב הסמוך, דחי, שהוא גם תחת אחריות מועצת בוסתן אל מרג'.

עבד אל חכים חאג' יחיא: רק לדייק בדברים, כדי שאבין.

עבד אל חכים חאג' יחיא: קיבלתי רושם כאילו המצב הזה קיים כבר 3 שנים כי זה התחיל ב-2014 ואני מבין שאתם אומרים שהביוב זורם גם לאחרונה.

עבד אל חכים חאג' יחיא: השאלה מה קורה, האם במשך 3 שנים יש זרימת ביוב בתוך השדות, או שזה היה במשך תקופה ואז תיקנו והתקלה חזרה על עצמה?

איתן כבל: התשתית היא "על הפנים", זו נקודת המוצא.

איתן כבל: אני מכיר את זה כי במשך שנים רבות בשכונה של הוריי, היכן שגרתי את רוב שנות חיי, הייתה בדיוק אותה סיטואציה, לפני שראש העין קיבלה את הממדים החדשים שלה.

איתן כבל: המכון לא מסוגל בכלל לשאת את כמות המים, אין לו די קיבולת, ואז מספיק שיש סתימה קטנה ואז יש גלישה של ביוב.

איתן כבל: זה היה קורה מעת לעת, המים היו עולים על גדותיהם, מציפים את כל השטח, וחוזר חלילה, עד הפעם הבאה.

איתן כבל: זה עובר, פותחים את הסתימה, הביוב מתייבש, עוברים עוד חודשיים–שלושה במקרה הטוב וזה חוזר על עצמו.

עבד אל חכים חאג' יחיא: מה יש במבנה הקטן הזה שראינו בצילום?

<קריאה: זה המשאבה המרכזית.

איתן כבל: לצערי אני מדבר מניסיון.

איתן כבל: אין לי ספק שהמכון שם לא מסוגל לשאת את הקיבולת של הביוב.

איתן כבל: יכול להיות שאני טועה, יכול להיות שלא.

איתן כבל: קודם כול אתן את זכות הדיבור לנציגי כפר סולם.

איתן כבל: מי מכם רוצה להציג את הדברים?

איתן כבל: בבקשה.

איתן כבל: ברשותך, אל תחזור על הדברים שאמרה חברת הכנסת יוליה מלינובסקי.

איתן כבל: אם יש דברים נוספים שאתה רוצה לחדד, להוסיף, להאיר – זה יעזור לנו מאוד.

<עבדאללה זועבי: תודה לכם.

<עבדאללה זועבי: תודה גם לחברת הכנסת מלינובסקי.

<עבדאללה זועבי: זה לא מובן מאליו שאת מקדמת נושא חשוב מאוד.

<עבדאללה זועבי: היא הציגה אותי בתור עובד של משרד הבריאות.

<עבדאללה זועבי: אמנם אני במשך ימי השבוע גר בירושלים אבל מתוך חוויה אישית אני רוצה לספר לכם.

<עבדאללה זועבי: אתה רוצה שלא אחזור על הדברים אבל חוויה אישית אי אפשר לשכפל ולהעתיק.

<עבדאללה זועבי: אני עובד עם כמה חבר'ה שכאשר סיפרתי להם והראיתי להם את התמונות שאלו: אתה מגיע מן המציאות הזאת?

<עבדאללה זועבי: איך אתה לא מרים פה את הכפפה ופונה לכל העולם ואשתו?

<עבדאללה זועבי: איך אתה מסוגל לחיות בתנאים האלה?

<עבדאללה זועבי: זה לא רק אני, גם ההורים, גם כל מי שיושב בשולחן הזה, אני מייצג גם אותם.

<עבדאללה זועבי: אלה פשוט דברים בלתי נסבלים.

<עבדאללה זועבי: לא רק הריח, אלא גם הצורה, המפגע הסביבתי.

<עבדאללה זועבי: בכתבה ששודרה בערוץ 2, האירוניה היא שהכתבה שודרה ב-26 במאי 2017, התבקשה תגובת המועצה.

<עבדאללה זועבי: התגובה שלה הייתה שהתמונות ישנות מאוד: "התושבים שלחו לכם תמונות ישנות מאוד, התקלה מאחורינו".

<עבדאללה זועבי: הלכנו לשטח, צילמנו תמונות ותיעדנו, עם תאריך התמונה, מ-31 במאי 2017 ומ-9 ביוני, שבוע ושבועיים אחרי פרסום הכתבה, והמצב הידרדר והלך מדחי אל דחי.

<עבדאללה זועבי: פרט לכך, אם ניסו שם לפתור בעיה, כך משאירים בורות?

<עבדאללה זועבי: זה כבר סכנה חדשה.

<עבדאללה זועבי: אני לא רוצה לדבר על המפגע הסביבתי אבל כך משאירים בורות בעומק של 4 מטרים?

<עבדאללה זועבי: אם מישהו הולך שם ולא שם לב זה כבר סכנה כשלעצמה.

<עבדאללה זועבי: יושבים פה נציגים שמתפנים למשך שבועות בשנה כדי לדאוג לפרנסתם, הם עובדים במסיק זיתים.

<עבדאללה זועבי: החבר'ה האלה כבר שנתיים לא עוסקים במסיק הזיתים, לא מתקרבים לעצי הזית שלהם.

<עבדאללה זועבי: פשוט עץ הזית זועק לשמים.

<עבדאללה זועבי: פרט לכך, יש עוד תוצרים חקלאיים שנפגעו ישירות מזה.

<עבדאללה זועבי: חשוב לי להדגיש, אנחנו לא מציגים נקודה קונקרטית, בעיה ספציפית, שיכול להיות שבאחד הימים תיפתר.

<עבדאללה זועבי: אני מבטיח לך, חבר הכנסת חאג' יחיא, שאם ניפגש בינואר-פברואר המצב יהיה גרוע יותר מן התמונות שראית עכשיו, אני מבטיח לך, לצערי הרב.

<עבדאללה זועבי: פרט לכך, יש פה מדיניות מתמשכת.

<עבדאללה זועבי: אין אסטרטגיה.

עבד אל חכים חאג' יחיא: עוד לא אמרתי את העמדה שלי.

<עבדאללה זועבי: אין שום אסטרטגיה של המועצה לטפל בנושא הזה.

<עבדאללה זועבי: לצערי הרב אין שום פתרון באופק.

יוליה מלינובסקי: יכול להיות שהמועצה לא מסוגלת לטפל.

<עבדאללה זועבי: דבר אחרון, אני יודע שהמשרד להגנת הסביבה הטיל קנסות על המועצה.

<עבדאללה זועבי: אשמח אם נשמע גם את הדעה של המשרד להגנת הסביבה.

<עבדאללה זועבי: זו תופעה שמוכרת כבר כמה שנים, גם למשרד, גם למועצה וגם לרשות המים.

איתן כבל: שלום חברי ראש המועצה.

איתן כבל: חברת הכנסת יוליה מלינובסקי הציגה את העניין ואת הבקשה, נציג התושבים התייחס והרחיב עוד כמה מילים.

איתן כבל: עלתה טענה שיש גלישה של הביוב אל תוך השדות.

איתן כבל: לא צריך לתאר, הם הראו את הכתבה ששודרה בטלוויזיה.

איתן כבל: כל העניין שצריך עכשיו לראות – ותיכף נשמע את האורחים – האם לנושא הזה יש מענה, יש סיכוי, יש פתרון.

איתן כבל: אולי זה גדול על המועצה, אולי צריך להפעיל פה כוחות אחרים, לכפות ולטפל בזה.

איתן כבל: אנחנו פה כדי לעזור לכולם, שהתופעה הזו תיפתר.

איתן כבל: חייבים לגמור את זה.

איתן כבל: אני חייתי במשך שנים ליד מכון טיהור שפכים ואני יודע מה זה.

איתן כבל: אגיד לך יותר מזה, אספר לכם, מאחורי הבית של בועז הקימו לנו מכון טיהור שפכים.

איתן כבל: אמרו לנו: אל תדאגו, זה מכון שעוד לא היה כמותו, כל השכונה תוכל לעשות את ליל הסדר בתוך מכון הביוב, הוא כל כך משוכלל, עוד לא היו דברים כאלה.

איתן כבל: כמובן שאף מילה לא הייתה נכונה.

איתן כבל: באנו לפה כדי לתת פתרון.

איתן כבל: אי אפשר לחיות ליד מכון טיהור שפכים.

איתן כבל: כאשר יש לפעמים גלישה קטנה שלא מנקים ומטפלים זה פשוט בלתי נסבל.

איתן כבל: אתה מחכה שהרוח לא תהיה מזרחית כדי שהריח לא ייכנס לך אל תוך הבית.

איתן כבל: אתה אוכל בבית ואתה חושב שאתה יושב בבית שימוש.

איתן כבל: זה איום ונורא.

איתן כבל: אאפשר כמובן לחברי הכנסת להתייחס, כל אחד בתורו, בקצרה, ואל תחזרו על עצמכם ותספרו את הסיפור פעם נוספת כדי שנדע אותו כבר בעל פה.

איתן כבל: לאחר מכן נאפשר לגורמי המקצוע להתייחס, ואני אבקש מאדוני ראש המועצה להציג את התייחסות המועצה.

איתן כבל: חשוב לי שאתה תשמע את כל הגורמים מסביב.

איתן כבל: חבר הכנסת חאג' יחיא, בבקשה.

עבד אל חכים חאג' יחיא: כבוד היושב-ראש, חברים, ברור שקורות תקלות במערכת הביוב, אנחנו גם רואים לפעמים שסוגרים חופים מסוימים בתל אביב, אבל זה תקלה שאפשר להתגבר עליה והיא לפרק זמן קצוב וקצר עד שנפתרת הבעיה.

עבד אל חכים חאג' יחיא: לפי מה שאני שומע, אני מבין שהבעיה כאן תמידית: פותרים את הבעיה ואחרי תקופת מה היא חוזרת על עצמה.

עבד אל חכים חאג' יחיא: המשמעות של זה – ואני מדבר מעמדה של בעל מקצוע, של מהנדס שהתמחה בנושא הזה, ואפילו בטכניון עשיתי פרויקט של תכנון ביוב אז אני יודע בדיוק מה צריך – המצב הזה מחייב שדרוג של המשאבה הזאת.

עבד אל חכים חאג' יחיא: יכול להיות שאין לה די קיבולת, יכול להיות שחלק מן הקווים לא בסדר.

עבד אל חכים חאג' יחיא: חופרים בורות כדי שהביוב לא יגלוש יותר מדי.

עבד אל חכים חאג' יחיא: זה עדיין פתרון זמני כדי להגיע לפתרון הקבוע שייתן תשובה.

עבד אל חכים חאג' יחיא: יכול להיות שבמועצה קטנה עם תקציב קטן לא יכולים להרים את זה.

עבד אל חכים חאג' יחיא: אנחנו כוועדה, אנחנו ככנסת צריכים לעזור למועצה לפנות למינהלת הביוב, לקבל את הכסף, בין אם במענק – בתקופה שלי כראש רשות מקומית קיבלנו מענקים – ובין אם בהלוואה.

יוליה מלינובסקי: הם אומרים שמעבירים למועצה כסף וכל פעם הוא הולך לדברים אחרים.

עבד אל חכים חאג' יחיא: כפי שהכרתי את העבודה, גם כמהנדס, כמפקח על עבודות כאלה וגם כראש רשות מקומית, הם מעבירים כסף לקבלן ישירות.

איתן כבל: זה כסף "צבוע".

עבד אל חכים חאג' יחיא: זה כסף "צבוע" שלא יכול להיכנס לתקציב של הרשות המקומית.

יוליה מלינובסקי: זה מה שהם אמרו לי.

עבד אל חכים חאג' יחיא: לחשבונות של הרשות זה לא נכנס.

עבד אל חכים חאג' יחיא: אפילו חשבון מיוחד לפיתוח הזה לא עובר למועצה.

עבד אל חכים חאג' יחיא: זה עובר ישירות לקבלן.

עבד אל חכים חאג' יחיא: לכן אני חושב שיש מקום לדאוג לטיפול ובכך לדאוג גם לתושבים, גם לרשות המקומית, כי הרשות עלולה לחטוף קנסות, בקשות לפיצויים ודברים אחרים, וגם יש פגיעה באיכות החיים ואנחנו צריכים לפתור את הבעיה הזאת.

איתן כבל: ראש המועצה, אחמד זועבי חברי, בבקשה.

<אחמד זועבי: צהרים טובים לכולם.

<אחמד זועבי: אני שמח מאוד שהדיון הגיע לוועדת הכלכלה, לא רק בגלל התלונה שהוגשה אלא בגלל הנושא בכללותו, של תאגוד מועצה אזורית.

<אחמד זועבי: היום חוק התאגוד לא חל על מועצות אזוריות ובשל כך אנחנו סובלים כל הזמן מן הבעיה הזאת.

<אחמד זועבי: אנחנו רוצים להתאגד כמו שאר הרשויות בארץ אבל בתור מועצה אזורית החוק לא חל עלינו.

<אחמד זועבי: זאת ההקדמה.

תמר זנדברג: אתם רוצים להתאגד רק המועצה שלכם או ביחד עם המועצות הסמוכות?

<אחמד זועבי: יש הצעת חוק לקידום תאגוד של בוסתן אל מרג' ושל אל בטוף – שתי מועצות אזוריות ערביות בצפון, שתיהן באשכול סוציו-אקונומי 2.

<אחמד זועבי: בגלל הגירעונות והמצב הקשה משרד הפנים יזם ששתי המועצות האזוריות יתאגדו.

<אחמד זועבי: מן היום הראשון שנכנסתי למועצה לפני כמעט 3 שנים דאגתי ועשיתי את כל המאמצים שאנחנו נתאגד, כמובן בשיתוף פעולה ובתיאום עם משרד הפנים ועם מינהלת הביוב, אבל לצערי הרב עד היום הנושא הזה לא יצא אל הפועל, בשל כל מיני סיבות, בגלל שבהיותנו מועצה אזורית צריך לתקן את החוק, צריך חתימה של 3 שרים, אישור של ועדת הכלכלה ואחר כך הנושא הזה ייצא אל הפועל.

<אחמד זועבי: היום מאחר ואין תקציבים אז משרד האוצר עדיין לא אישר את זה.

<אחמד זועבי: לפני שבועיים הייתה לנו פגישה ברשות המים בנושא הזה ועדיין אין תשובה סופית ומספקת.

סעיד אלחרומי: מה הסוגיה עצמה?

סעיד אלחרומי: תסביר אותה.

סעיד אלחרומי: ממה זה נובע?

<אחמד זועבי: התלונה מתייחסת לגלישת ביוב במשאבה של כפר סולם.

<אחמד זועבי: המועצה האזורית בוסתן אל מרג' מורכבת מ-4 ישובים: סולם הוא הישוב הכי גדול, כפר מצר, נין ודחי.

<אחמד זועבי: בשלושה ישובים יש משאבות ביוב.

<אחמד זועבי: בדחי אין מאחר והביוב של דחי הולך לשני מקומות: גם לגבעת המורה וגם למשאבה של נין.

<אחמד זועבי: בכל תחנה יש שתי משאבות, משאבה אחת שצריכה לפעול והשנייה כרזרבה במקרה של תקלה.

<אחמד זועבי: יש שלוש דרכים לטפל בזה: הדרך הראשונה היא מהשוטף של המועצה; הדרך השנייה, פנינו למינהלת הביוב לתת פתרון דחוף לגלישות או תקלות; והדרך השלישית היא התאגוד.

<אחמד זועבי: נתחיל מהפתרון הראשון.

<אחמד זועבי: כאשר הייתה תקלה במשאבה הזאת – והיו תקלות גם במשאבות אחרות – מייד הזמנו משאבה חדשה שהותקנה והגלישה נפסקה באופן סופי.

<אחמד זועבי: אמנם זה לקח כמה ימים אבל באותה תקופה היה פתרון מלא ולא הייתה שום גלישה.

<אחמד זועבי: יותר מזה, התקנו בכל משאבה מערכת התרעה שתתריע על כל תקלה שמתהווה שם.

יוליה מלינובסקי: אז אין עכשיו בעיה בכפר סולם?

<אחמד זועבי: אין בעיה בכפר סולם.

<אחמד זועבי: אמרתי: הייתה בעיה שנמשכה שבוע-שבוע וחצי.

יוליה מלינובסקי: עכשיו אין שם בעיה להערכתך?

סעיד אלחרומי: מתי התקנת את המשאבה?

סעיד אלחרומי: באיזה תאריך?

<אחמד זועבי: בחודש יוני או יולי.

<עבדאללה זועבי: בעת פרסום הכתבה, בחודש מאי, אתה טענת שהתקלה מאחוריך.

עבד אל חכים חאג' יחיא: אנחנו רוצים לפתור את הבעיה.

איתן כבל: עבדאללה זועבי, באנו לכאן לא כדי להעמיד אותו אל עמוד הקלון אלא קודם כול כדי לתת פתרון לבעיה.

איתן כבל: לגבי זה – תבוא אליו למועצה, או לא תצביע עבורו, זה עניינך.

איתן כבל: התפקיד שלנו הוא לא להביא עניינים מקומיים לשולחן הזה אלא לגרום לכך שבסוף הטענה הצודקת שלך ושל החברים שלך תבוא על פתרונה, אם בדרך שהוא יודע לתת אותה או בהתערבות שלנו, כזו או אחרת, כדי שהעניין הזה יבוא על מקומו.

איתן כבל: זה הכול.

איתן כבל: אם הוא אמר את זה שבוע לפני או חודש לפני – נביא עכשיו צלמים ונבדוק אם הוא אמר או לא אמר?

איתן כבל: זה לא מעניין.

איתן כבל: אני רוצה פתרון.

איתן כבל: לא אאפשר שבכפר סולם אנשים ימשיכו לסבול בצורה הזאת.

איתן כבל: כולנו כאן שותפים לעניין הזה.

<אחמד זועבי: הייתה בעיה בתקופה מסוימת והיא באה על פתרונה.

<אחמד זועבי: ממקורות של הרשות המקומית תיקנו את כל המשאבות שהיו לא תקינות.

<אחמד זועבי: כל טענה נוספת היא רק מיותרת.

<אחמד זועבי: בנוסף, לפני שבועיים היינו במינהלת הביוב ופאינה יאגנוב הייתה אתנו.

<אחמד זועבי: אמרו לנו: תביאו תכנון להחלפת כל המשאבות ותיקונן, אפילו גידור, כל מה שצריך.

<אחמד זועבי: עשינו תכנון שהעברנו אותו לפני כמה חודשים.

<אחמד זועבי: זה עבר את ועדת ההשקעות של מינהלת הביוב.

<אחמד זועבי: בסוף אמרו לנו: עדיין אין תקציב.

<אחמד זועבי: למרות שזה יהיה 50% מענק ו-50% הלוואה.

<אחמד זועבי: בתאגידי מים החלוקה היא 80% מענק ו-20% הלוואה.

<אחמד זועבי: בהיותנו מועצה ולא תאגיד בכל זאת הסכמנו שיהיה 50% הלוואה ו-50% מענק, ועדיין זה לא יצא אל הפועל מאחר ואין להם תקציב.

איתן כבל: הבנתי.

איתן כבל: לפני שאני חוזר אל התושבים אני רוצה לשמוע את הגברת פאינה יאגנוב, מרכזת בכירה ענף המים מחוז צפון במשרד להגנת הסביבה, בבקשה גברתי.

<פאינה יאגנוב: הבעיה הזאת לא קיימת מלפני 3 שנים אלא מאז שאני עובדת במשרד.

<פאינה יאגנוב: התחלתי לעבוד ב-1995.

<פאינה יאגנוב: בינתיים במועצה התחלפו חמישה ראשי רשויות ממונים על ידי משרד הפנים ואף אחד לא הביא את הפתרון.

איתן כבל: הממונים לא הביאו את הפתרון.

איתן כבל: זה כל כך מתסכל.

איתן כבל: שמים אותם להיות ממונים כדי לתת את כל מה שהתושבים זכאים לקבל.

איתן כבל: בסוף זה נהפך להיות מכולת של ג'ובים.

תמר זנדברג: אין תחליף לדמוקרטיה.

<פאינה יאגנוב: אדון אחמד זועבי טוען שאין בעיה.

<פאינה יאגנוב: יש בעיה, ועוד איך.

<פאינה יאגנוב: בכל תחנת שאיבה צריכות להיות שתי משאבות, אולם בכל תחנה בבוסתן אל מרג' יש משאבה אחת.

<פאינה יאגנוב: בכל תקלה במשאבה האחת הביוב זורם באין מפריע עד שראש המועצה מתקן אותה.

<פאינה יאגנוב: הוא צריך לפרק, הוא צריך לקחת למפעל ואחר כך להחזיר.

<פאינה יאגנוב: בכל הזמן הזה הביוב זורם.

איתן כבל: ברגע שאין גיבוי אז מייד יש גלישה.

<פאינה יאגנוב: עדיין אין גיבוי, הבעיה קיימת.

<פאינה יאגנוב: פרט לכך, אנחנו יכולים לשקם את התחנות, לצחצח אותן, אבל אם התחזוקה לא תתבצע באופן נכון זה לא יעמוד אפילו חודשיים.

<פאינה יאגנוב: למה?

<פאינה יאגנוב: בתחנה במצר יש בור רקב ובור רטוב שממנו שואבות המשאבות.

<פאינה יאגנוב: הבור הרטוב הזה צריך לקבל שפכים ללא מוצקים, המוצקים נשארים בבור הרקב, שאותו צריך לפנות בתדירות הנדרשת כדי שכל הסמרטוטים לא יעברו לבור הרטוב.

<פאינה יאגנוב: מה שעושים במועצה, שואבים מהבור הרטוב בו יש רקב והוא סתום בכל מיני סמרטוטים ומגבונים.

<אחמד זועבי: עשינו את זה.

<פאינה יאגנוב: סוף סוף עשיתם, אחרי זמן רב.

<פאינה יאגנוב: במצר הביאו משאבה חדשה אך אחרי 4 ימים היא נסתמה שוב, ועוד פעם הייתה זרימה של ביוב למשך זמן רב.

<פאינה יאגנוב: אם מדברים על פתרון – אך ורק הצטרפות לתאגיד, ויש תאגיד כזה, תאגיד חזק ומסודר, תאגיד מצוין שנקרא "כפרי גליל תחתון" או "מי יקום".

<פאינה יאגנוב: זה לא תאגיד ברשויות האזוריות בוסתן אל מרג' ואל בטוף, לא, כי הן כבר היו ביחד ונפרדו כאשר זה לא הצליח.

<פאינה יאגנוב: שתי רשויות חלשות לא יכולות להקים תאגיד חזק.

<פאינה יאגנוב: הן יכולות רק להצטרף, וברוך השם "כפרי גליל תחתון" הסכימו, אבל בשביל זה הם צריכים לקבל מימון כדי להביא את כל המערכות של ביוב ומים בישובי שתי המועצות למצב נורמלי.

יוליה מלינובסקי: מאין הם יכולים להביא מימון?

<פאינה יאגנוב: לתת כסף בשביל לשקם ולהשאיר את זה בתחזוקה של המועצה זה לשפוך את הכסף ביחד עם הביוב.

איתן כבל: מי נמצא כאן מרשות המים?

איתן כבל: אני רוצה להבהיר את הדבר הבא: אני מכיר את הדברים האלה לצערי מניסיון אישי, שכולם צודקים, רק דבר אחד: התושבים סובלים.

איתן כבל: אי אפשר להגיד לרשות הזאת, שאנחנו יודעים שהיא רשות חלשה, לא לחינם היו בה 4 או 5 ראשי מועצה ממונים.

איתן כבל: מר אחמד זועבי נבחר לאחרונה, לפני 3 שנים, והוא מנסה להסדיר את מה שאחרים לא הצליחו.

איתן כבל: ברור שהוא לבדו אין לו יכולת להרים פרויקט כזה, גם אם הוא רוצה, גם אם יעזוב את הכול וירצה להתקין את המשאבות הוא לא יכול.

איתן כבל: למה כולם מתחמקים?

איתן כבל: כי צריך להשקיע כסף, לא מעט כסף.

איתן כבל: אנחנו מכירים את זה, כל אחד מתפלל שיהיו פחות מגבונים ופחות סמרטוטים, אבל זה לא יעזור, זה יהיה.

<פאינה יאגנוב: זו לא הרשות היחידה שיש בה מערכות ביוב.

<פאינה יאגנוב: אחרים מסתדרים.

איתן כבל: אמרת שעובדה שהם החליפו את כל המשאבות.

איתן כבל: צריך עכשיו כסף.

<פאינה יאגנוב: הם לא החליפו.

איתן כבל: אחמד זועבי, אמרת שהחלפתם את כל המשאבות.

<אחמד זועבי: החלפנו.

<אחמד זועבי: בסולם יש משאבה חדשה, בנין יש משאבה חדשה, בכפר מצר יש משאבה חדשה.

איתן כבל: חברים יקרים, בואו נעשה סדר.

איתן כבל: אני רוצה שנצא מפה לפחות כאשר אנחנו יודעים את העובדות, נסכים לפחות על העובדות.

איתן כבל: ברור שיש בעיה עם משאבה שנייה שצריכה לתת גיבוי, אין על כך ויכוח.

איתן כבל: אומר אחמד זועבי ראש המועצה שהמשאבות הראשיות הוחלפו.

איתן כבל: אבל ברור לך ולכולנו שאם לא יתבצעו עוד שני מהלכים כל זה לא שווה כלום.

איתן כבל: מהלך אחד, משאבת גיבוי.

<אחמד זועבי: הזמנו כבר.

איתן כבל: ומהלך שני, אם לא תהיה תחזוקה שוטפת אז גם הגיבוי לא שווה כלום.

איתן כבל: אומר יותר מזה, כפי שלמדתי על בשרי, על האף שלי, שהדבר הכי חשוב לאחר מכן זה התחזוקה.

איתן כבל: אכן שמו בזמנו ליד שכונת הורי מכון טיהור שפכים הכי משוכלל שיש, אבל בתחזוקה אף אחד לא רצה להתעסק.

איתן כבל: אני רוצה להבין ממך את הדבר הבא: אתה אומר לי שבשלב הזה, עד שתצטרפו לתאגיד קיים, צריך לתת מענה.

איתן כבל: בשלב הראשון בסולם, בנין ובכפר מצר, אתה אומר שבכל אחד מן הישובים האלה יש מכונת שאיבה חדשה אחת.

סעיד אלחרומי: מה העלות של כל משאבה?

איתן כבל: בכל ישוב יש רק משאבה אחת חדשה.

איתן כבל: מה העלות של כל אחת מן המשאבות, אתה זוכר?

<אחמד זועבי: תלוי, 60,000-70,000 שקל כל אחת.

איתן כבל: צריך להזמין בכל אחד מן המקומות האלה משאבת גיבוי.

איתן כבל: מה אתם עושים עכשיו כדי לייצר את הגיבוי הזה?

עבד אל חכים חאג' יחיא: שמענו שהוא פנה למינהלת הביוב.

<אחמד זועבי: פרט למינהלת הביוב, שהבטיחה לנו 1.2 מיליון שקל, על פי הערכה שהייתה, לטיפול דחוף בכל המשאבות, בכוחות עצמנו התקנו את המשאבות החדשות ועכשיו משפצים את המשאבות הישנות.

<אחמד זועבי: בנין הזמנו משאבה חדשה שנייה, בסולם ובכפר מצר משפצים את המשאבות שהיו קודם.

<אחמד זועבי: אולי בתוך שבועיים-שלושה יותקנו כל המשאבות.

איתן כבל: נעקוב אחרי זה, לראות איפה אנחנו יכולים לעזור לך.

איתן כבל: נקודה נוספת שאני רוצה לדעת: משאבה אחת קיימת.

איתן כבל: נגיד שתוך חודש-חודש וחצי, עד סוף השנה המשאבות המשופרות וזאת שקניתם יתחילו כבר לפעול.

איתן כבל: מי עושה את העבודה השוטפת ומי מתחזק את זה בסוף?

<אחמד זועבי: אנחנו, המועצה.

<אחמד זועבי: יש לנו קבלן.

איתן כבל: זכה במכרז קבלן.

<אחמד זועבי: כדי לנקות את המשאבות, גם הבור הרטוב וגם בור הרקב.

<אחמד זועבי: את הרטוב מנקים בכל חודש ואת היבש בכל 3 חודשים.

איתן כבל: נעצור פה.

איתן כבל: אאפשר לחברים להתייחס, כי אני חייב שיהיה סיכום יותר משמעותי.

יוליה מלינובסקי: פאינה יאגנוב אומרת שמקצועית זה לא קורה, שהם גם לא מחזיקים כפי שצריך.

איתן כבל: לא יהיה פתרון לאחזקה אם לא תתחיל לפעול משאבת גיבוי.

<עבדאללה זועבי: אפשר שיתייחס לשאלה אם בכלל קיבלו תקציבים במשך 3 השנים?

<עבדאללה זועבי: חשוב לדעת.

עבד אל חכים חאג' יחיא: בואו ננסה להתקדם.

איתן כבל: אני לא רוצה לקחת את הדיון לכיוון הזה.

איתן כבל: אם קיבלו תקציבים והשתמשו בהם – אני יודע שהם תקציבים ייעודיים, שאי אפשר להשתמש בהם לדברים אחרים.

איתן כבל: הוא שואל אם קיבלת תקציבים עבור הביוב ובזבזת אותם לדברים אחרים.

<אחמד זועבי: לא.

איתן כבל: אין דבר כזה, הוא לא יכול לעשות דבר כזה.

עבד אל חכים חאג' יחיא: זה חיוב אישי.

עבד אל חכים חאג' יחיא: אם הוא השתמש בזה במקומות אחרים מוטל עליו חיוב אישי.

איתן כבל: פעם היה אפשר לעשות דברים כאלה.

איתן כבל: תיקנו את זה בחוק.

איתן כבל: אין דבר כזה.

איתן כבל: הוא לא מקבל את הכסף ואז אומרים לו: קח צ'ק ותבנה בית ספר או משאבה.

איתן כבל: אם יכולה להיות חס וחלילה קומבינה זה כאשר אתה עושה מכרז ואז אתה עושה דברים, וזה לא כל כך פשוט.

<אחמד זועבי: יש עוד נקודה חשובה בתשובה למה שנאמר.

<אחמד זועבי: כל החשבונות לעבודות ביוב ומים מאושרים על ידי המהנדס והמתכנן והגזבר.

<אחמד זועבי: לראש המועצה אין זכות חתימה על הנושא הזה.

<אחמד זועבי: הכסף יועבר ישירות לחשבון הקבלן.

<אחמד זועבי: למועצה אין כל נגיעה בתקציב.

<אחמד זועבי: אלה דברים רגישים.

<אחמד זועבי: אין דבר כזה.

איתן כבל: תודה, העניין הובהר.

איתן כבל: יש חברי כנסת שרוצים להתייחס?

<עבדאללה זועבי: אם אפשר לשמוע את תגובת רשות המים.

איתן כבל: בוודאי, אנחנו רוצים לשמוע גם אותם.

איתן כבל: ובכן נשמע את רשות המים, בבקשה.

<לאוניד מריאכין: אני ממינהלת הביוב.

<לאוניד מריאכין: אנחנו מזהים את הבעיות של שתי מועצות: אל בטוף ובוסתן אל מרג'.

<לאוניד מריאכין: כבר מספר שנים שאין להן אפשרות להקים את הפרויקטים וגם לתקצב פרויקטים חדשים, למרות שאנחנו במהלך השנים האחרונות תקצבנו עשרות מיליוני שקלים בשתי המועצות הללו לצורך הקמת מערכות הביוב.

<לאוניד מריאכין: אנחנו רואים את התוצאה, שהביוב לא מתוחזק, המערכות כבר לא יכולות להמשיך לפעול.

איתן כבל: בדקתם למה?

<לאוניד מריאכין: מכיוון שהמועצה לא מסוגלת לתחזק את מערכות הביוב.

<לאוניד מריאכין: זיהינו את הסוגיה, כפי שאמרתי קודם.

<לאוניד מריאכין: לצורך זה יזמנו, ואפילו מועצת הרשות אישרה, את הצטרפות שתי המועצות הללו לתאגוד האזורי, כפי שאמרה פאינה יאגנוב, ל"כפרי גליל תחתון", ובאמצעות מציאת פתרון תקציבי כי כיום קיים מצב שהמועצה האזורית בוסתן אל מרג' זכאית ל-50% מענק מטעם המדינה, כמגזר לא יהודי שזכאי לקבל את התמיכה מרשות המים, ממינהלת הביוב.

איתן ברושי: 50% מענק להקמה או לתחזוקה?

<לאוניד מריאכין: להקמה.

עבד אל חכים חאג' יחיא: תחזוקה זה מהשוטף.

איתן ברושי: אני יודע, הייתי ראש מועצה ואני מכיר אותם היטב.

איתן ברושי: הם יותר קרובים אליי מאשר לגליל התחתון.

איתן ברושי: אבל אתם לא מסדירים פה את העניין.

איתן ברושי: מערכות הביוב האלה קיימות, לא צריך להקים אותן, המערכות האלה הוקמו, המדינה נתנה מענקים.

איתן ברושי: יש אגרות והיטלים של ביוב.

איתן ברושי: המועצה הזאת קטנה, 4 כפרים קטנים ומפוזרים, אין להם רצף טריטוריאלי ואין להם הכנסות משום דבר אחר ולכן יש בעיה למועצה בכלל, ובביוב בפרט.

איתן ברושי: יש בעיות שהן לא מסריחות אז לא באים איתן לכאן.

איתן ברושי: זאת בעיה מסריחה ולכן הגיעו עד לכאן.

איתן ברושי: פרט לכך שהם בדואים, מה הקשר בין בוסתן אל מרג' לאל בטוף?

איתן ברושי: תחבר אותם ליזרעאל.

איתן ברושי: אם חיברת שני חלשים, מה ייצא מזה?

<לאוניד מריאכין: אף אחד לא אמר כך.

<לאוניד מריאכין: פשוט לא שמעת את ההסבר.

יוליה מלינובסקי: אדוני, אני מבינה את כל השיקולים אבל- - -

<לאוניד מריאכין: עוד לא סיימתי.

<לאוניד מריאכין: לצורך הקמה יכולנו לתמוך רק ב-50%, כפי שציינתי.

<לאוניד מריאכין: לצורך התחזוקה השוטפת קיימות אגרות של חוק העזר שהמועצה המקומית מחוקקת ויכולה לתקן.

<לאוניד מריאכין: לצורך תחזוקה שוטפת אף מועצה במדינת ישראל לא קיבלה תקציב ממדינת ישראל כתמיכה.

<לאוניד מריאכין: זה נקודה שרציתי לציין.

איתן כבל: תחזור על המשפט האחרון שאמרת, בבקשה.

<לאוניד מריאכין: אמרתי שאין היום שום מועצה שמקבלת תמיכה בתחזוקה השוטפת של המערכות, אלא רק בהקמה.

<לאוניד מריאכין: לצורך כך יזמנו וקידמנו את התאגוד, להכניס את המועצה אל תוך התאגיד האזורי.

<לאוניד מריאכין: לא כפי שצוין לאחד את שתי המועצות החלשות אלא לאחד אותן לגוף חזק מאוד שיכול לתת תמיכה ולתת את התחזוקה הנדרשת בהתאם לכללים הנדרשים של רשות המים, המשרד להגנת הסביבה ומשרד הבריאות.

<לאוניד מריאכין: כפי שאמרתי, אנחנו מקדמים את העניין.

<לאוניד מריאכין: כעת צריך לקבל את אישור שלושת השרים – שר הפנים, שר התשתיות הלאומיות, האנרגיה והמים ושר האוצר – ולאחר מכן בוועדת הכלכלה צריך להתקבל אישור הצטרפותם לתאגיד.

איתן כבל: מתי השרים יצליחו לשוחח?

<יוסי אל-עזרה: אני מנהל אגף משק המים במשרד התשתיות הלאומיות, האנרגיה והמים.

<יוסי אל-עזרה: כפי שלאוניד מריאכין אמר, הייתה החלטה של מועצת רשות המים לצרף את מועצת אל בטוף ומועצת בוסתן אל מרג' לתאגיד.

<יוסי אל-עזרה: מאז ההחלטה, שנתקבלה ב-2016, אל בטוף משכו את רצונם להצטרף לתאגיד ורק הבקשה של בוסתן אל מרג' נמצאת על השולחן.

<יוסי אל-עזרה: כדי לצרף אותם לתאגיד – יש חתן ויש כלה: הכלה צריכה להסכים.

<יוסי אל-עזרה: גם צריך שהתאגיד יסכים לקבל את המועצה וגם יש חוזר מענקים של משרד האוצר שאמור לתת מענקים לתאגיד לטובת שיקום התשתיות.

יוליה מלינובסקי: אף כלה לא תקבל חתן עם כאלה חובות.

יוליה מלינובסקי: קודם כול תשפרו את מצבה מבחינת החובות.

<יוסי אל-עזרה: בגלל זה משרד האוצר צריך להביא נדוניה לעניין הזה.

<יוסי אל-עזרה: ב-1 בנובמבר קיבלנו מכתב מתאגיד "מי יקום", שהוא התאגיד של כפרי גליל תחתון, שהוא רוצה לקבל את המועצה.

<יוסי אל-עזרה: אנחנו עובדים על זה כעת.

יוליה מלינובסקי: באילו תנאים?

יוליה מלינובסקי: בתנאי של הסדר חובות, נכון?

<יוסי אל-עזרה: כמובן בתנאי של תקצוב, שיתקצבו.

יוליה מלינובסקי: כמה כסף?

<יוסי אל-עזרה: לא הוגדרו התקציבים.

<לאוניד מריאכין: התקציבים לא מוגבלים.

<לאוניד מריאכין: כאשר מועצה אזורית נכנסת לתוך התאגיד יש אפשרות לתקצב אותם במענק מוגבר כתאגיד זכאי, 80% מענק ו-20% הלוואה.

<לאוניד מריאכין: אני יכול לציין שלפני שעתיים תקצבנו את בוסתן אל מרג', שלא הייתה מסוגלת ואנחנו "תקענו" פרויקט לאומי, מט"ש עפולה, פיתוח של 20,000 יחידות דיור באזור.

<לאוניד מריאכין: אנחנו תקצבנו על חשבון תאגיד "מי נועם" של עפולה, שלקחו על עצמם את החלק של המועצה האזורית.

<לאוניד מריאכין: כלומר יש כרגע התארגנות של אנשים שמבינים שלמועצה אין אפשרות להשתתף בפרויקטים לאומיים למרות שהם מזרימים את הביוב לאותם מכוני טיפול.

איתן כבל: לאוניד מריאכין, נער הייתי וגם זקנתי.

איתן כבל: עם כל הכבוד לכם, עם כל הכבוד לחברת הכנסת יוליה מלינובסקי ועם כל הכבוד לנו, לגבי מערכות – בשבילם בוסתן אל מרג' ואל בטוף זה אי-שם מאחורי הרי החושך, זה לא מעניין אותם, בגדול.

איתן כבל: צריך שיקרו פה דברים הרבה מעבר לכך שתדבר על המועצה, שכן עשתה או לא עשתה.

איתן כבל: יש פה דברים שצריך לגרום למערכות לקום ולהגיד: אנחנו פותרות את הבעיה הזאת.

איתן כבל: אם יש ראש מועצה שמוכן לשתף פעולה, אם אין ראש מועצה שמוכן לשתף פעולה – צריך לתת לזה מענה.

יוליה מלינובסקי: תפתרו קודם את הבעיה ואחר כך תסתדרו.

איתן כבל: מ-2016 התכנסו, והשרים צריכים להכין את הדרוש.

<לאוניד מריאכין: אנחנו לא יכולים לפעול בניגוד לחוק.

איתן כבל: כאשר ממשלה רוצה להעביר משהו ראיתי איך זה זז תיק-תק.

איתן כבל: היה כאן משהו שהיה צריך להסדיר – הייתי בשוֹק: ביום שני העברתי בקריאה שנייה ושלישית את הצעת החוק, היום כבר הביאו תקנות.

איתן כבל: אפילו המשיח לא מגיע כל כך מהר.

איתן כבל: למה?

איתן כבל: כי זה באינטרס של המדינה.

איתן כבל: זה היה בעניין סליקת צ'קים.

איתן כבל: למה?

איתן כבל: כי 17 מיליארד שקל מסתובבים שם, אז אלה רצים ואלה רצים, כולם ממהרים כי יש הרבה כסף ואף אחד לא רוצה להפסיד בסליקה מול הרשות הפלסטינית.

איתן כבל: הרבה כסף עושים משני הצדדים, מסתבר.

איתן כבל: הייתי בשוֹק: 17 מיליארד שקל.

איתן כבל: זה לא צחוק.

<לאוניד מריאכין: אנחנו לא יכולים לפעול בניגוד לחוק.

<לאוניד מריאכין: אם אתם יכולים לשנות את החוק- - -

איתן כבל: לְמה כוונתך?

<יוסי אל-עזרה: החוק קובע שהרשות המקומית לא כפופה לתאגידי מים וביוב.

<יוסי אל-עזרה: כדי להחיל אותם בחוק יש תהליך.

<יוסי אל-עזרה: מועצת רשות המים ממליצה, השרים מסכימים.

עבד אל חכים חאג' יחיא: אמרת שהתאגיד הסמוך הסכים.

<יוסי אל-עזרה: התאגיד הסכים רק בשבוע שעבר.

עבד אל חכים חאג' יחיא: אחרי שיש לכם הסכמה שלו, מה לוחות הזמנים שלכם?

איתן כבל: אני רוצה להבהיר ליוסי אל-עזרה, ללאוניד מריאכין ולפאינה יאגנוב, עם כל הכבוד, זה כמו חגֵי תשרי.

איתן כבל: אתם זוכרים שלפני שנתיים היה משבר, לא היה מספיק אוכל.

איתן כבל: שאלנו: מה, חגי תשרי פתאום פרצו ללוח?

איתן כבל: אף אחד לא ידע שפתאום אמור להגיע ראש השנה ויש שבת ואז יש עוד שבת, ושלמוסלמים יש בדיוק באותו זמן במקרה חג והם לא יכולים לבוא ולטפל?

עבד אל חכים חאג' יחיא: ביקשו לייבא שמן זית לפסח...

איתן כבל: מה אני רוצה לומר?

איתן כבל: זה תהליך שמתקיים, לפחות על פי מה שפאינה יאגנוב מציגה, כבר שנים רבות.

איתן כבל: זה לא פרץ ללוח.

יוליה מלינובסקי: החורף לא הגיע במקרה פתאום עכשיו.

איתן כבל: כדי לסכם את התהליך, אני רוצה להבין שתי נקודות.

איתן כבל: אבל לפני שאני מסכם, ברשותכם, אני רוצה לאפשר לחברים שלי לומר כמה מילים, לאפשר לכולם להתייחס ואני אסכם את הדברים.

<לאה ורון: צריך לדבר עם הנציג של משרד התשתיות הלאומיות, האנרגיה והמים האם הכין את הצו.

<לאוניד מריאכין: הצו מוכן כבר.

<יוסי אל-עזרה: אנחנו מחכים.

איתן כבל: זה כבר יהיה בסיכום.

יוליה מלינובסקי: בלי קשר אם הם בתאגיד או לא בתאגיד, צריך קודם כול לטפל.

איתן כבל: אתייחס לזה.

איתן כבל: בבקשה, חבר הכנסת סעיד אלחרומי.

סעיד אלחרומי: תודה, כבוד היושב-ראש.

סעיד אלחרומי: אני חייב מילה טובה גם לאנשים שהגיעו והרימו קול זעקה נגד מה שקורה וגם ליוזמת הדיון הזה.

יוליה מלינובסקי: פעם הבאה תצטרף אליי.

סעיד אלחרומי: בהחלט.

סעיד אלחרומי: אני רק שבועיים פה אבל חשוב מאוד להצטרף.

סעיד אלחרומי: אנחנו דנים בסוגיה קונקרטית, של הוספת עוד משאבה למה שיש עכשיו.

סעיד אלחרומי: הבנתי שהמחיר הוא 70,000 שקל למשאבה.

סעיד אלחרומי: אנחנו מדברים על כ-300,000 שקל.

סעיד אלחרומי: אנחנו בסוף השנה.

סעיד אלחרומי: יש היום תקציבי פיתוח במשרד הפנים.

סעיד אלחרומי: אני מציע לך, אחמד זועבי, ממש עכשיו להגיש בקשה למשרד הפנים לתקציבי הפיתוח, אולי תזכה ביותר מ-300,000 שקל.

סעיד אלחרומי: זה הדבר הראשון.

סעיד אלחרומי: אפשר לעשות את זה.

סעיד אלחרומי: עשית חלק מזה אבל אפשר גם להתקדם.

סעיד אלחרומי: צריכה להיות קריאה מן הוועדה גם בקשר לתאגוד של המועצה.

סעיד אלחרומי: חשוב מאוד שזה יבוצע במהירות האפשרית, גם בכדי לפתור את הבעיה של המועצה וגם בכדי שהפגיעה בחיי התושבים לא תחזור על עצמה.

סעיד אלחרומי: אנחנו לא רוצים שבעוד שבועיים או בעוד 3 חודשים פתאום אחת מן המשאבות תיפגע והתושבים שוב ייפגעו.

סעיד אלחרומי: התחזוקה – לכל זה יש עלויות.

סעיד אלחרומי: לגבי העלויות האלה המדינה צריכה לקחת יוזמה ולדחוף לקידום הנושא מהר ככל שניתן.

סעיד אלחרומי: תודה.

ג'מעה אזברגה: שם המשחק בסופו של יום הוא תקציב.

ג'מעה אזברגה: אם תאגיד הביוב מוכן לקבל אליו את המועצה או לא מוכן לקבל אליו את המועצה – עלו כאן כמה שאלות.

ג'מעה אזברגה: ואם המועצה מצליחה להשתמש בכסף בצורה נכונה או לא מצליחה, זה גם שאלה.

ג'מעה אזברגה: אני רואה בסופו של יום ששם המשחק הוא תקציב.

ג'מעה אזברגה: אם תצא מוועדת הכלכלה המלצה להקציב למשל תקציב חד-פעמי, אולי מתקציב חירום, לעשות את זה פעם אחת – באמת מה שאנחנו רואים הוא מזעזע וגורם סבל איום לתושבים, זה מפגע סביבתי ובריאותי, מכל הכיוונים.

ג'מעה אזברגה: אני חושב שחשוב מאוד שנצא בהמלצה להעביר תקציב לטיפול בבעיה.

יוליה מלינובסקי: התקציב שלכם מאוזן?

<אחמד זועבי: יש לנו גירעון מאושר במשרד הפנים של 2.2 מיליון שקל, מתוך תקציב כולל של 40 מיליון שקל.

יוליה מלינובסקי: זה לא כל כך נורא, זה 5% מהתקציב.

איתן כבל: אני רוצה לשאול כמה שאלות.

איתן כבל: בבקשה, אתה רוצה לומר משפט נוסף?

<עבדאללה זועבי: אני רוצה לנקוב פה במילה שלא נאמרה עד כה.

<עבדאללה זועבי: נאמרו הרבה דעות ואני מכבד גם את הדעה שאני לא ממש מסכים איתה, ויש הרבה אנשי מקצוע שהתייחסו.

<עבדאללה זועבי: איפה המילה "אחריות"?

<עבדאללה זועבי: כתושב אחרי הישיבה הזאת אני הולך הביתה, התושבים האלה הולכים הביתה ומחכים עד שתהיה החלטה.

<עבדאללה זועבי: אני רוצה שהוועדה תטיל אחריות על מישהו, על גורם אחד או שניים, שבסופו של דבר כתושב שחוזר הביתה אדע, גם אם העוול הזה לא יתוקן מחר או מחרתיים או עד סוף השנה, אדע שיש פתח לתקווה.

<עבדאללה זועבי: נכון להיום הריח לא נעלם, הריח ממשיך להכות בנו חזק.

<עבדאללה זועבי: פרט לכך, הרבה עצי זית נפגעו.

עבד אל חכים חאג' יחיא: הריח לא ייעלם בעקבות ההחלטה פה.

<עבדאללה זועבי: אני רוצה לשדר לכם מה אנחנו מרגישים.

עבד אל חכים חאג' יחיא: אנחנו רוצים לפתור את הבעיה.

<עבדאללה זועבי: אנחנו לא יכולים להשתמש בעצי זית רבים.

<עבדאללה זועבי: אני לא יודע מי יפצה אותנו על זה.

יוליה מלינובסקי: ברור לנו שהמצב שם לא טוב.

<עבדאללה זועבי: אני לא מופתע מן התגובה של המועצה.

<עבדאללה זועבי: אתה יודע למה?

<עבדאללה זועבי: המנגינה הזאת חוזרת על עצמה כבר שנים רבות: התקנו, תיקנו, מתקנים.

<עבדאללה זועבי: זו מנגינה שחוזרת על עצמה כבר זמן רב.

<עבדאללה זועבי: יכול להיות שיש פה פוטנציאל גדול לתקן את זה.

<עבדאללה זועבי: אני לא ממורמר.

<עבדאללה זועבי: אני מציאותי.

<עבדאללה זועבי: את המנגינה הזאת אני שומע שנים רבות.

<עבדאללה זועבי: לצערי הרב צריכה להיות אמירה קצת קשה, להגיד: אנחנו לא מסוגלים.

<עבדאללה זועבי: אנשי המקצוע פה אמרו שהתחזוקה השוטפת היא באחריות המועצה, שלא עושה את העבודה.

<עבדאללה זועבי: לפחות צריך להעיד: אני לא מסוגל, אין לי יכולת, תעזרו לי.

<עבדאללה זועבי: אני רוצה לשמוע את זה כתושב, לחזור הביתה ולהגיד: המועצה שלי לא מסוגלת אבל לפחות היא מודה שהיא לא מסוגלת.

יוליה מלינובסקי: רציתי לשאול מה שיעור גביית הארנונה אצלכם במועצה.

<אחמד זועבי: 94%.

<יוסי אל-עזרה: שיעור גביית מים: 50%.

<יוסי אל-עזרה: על פי נתונים שיש לנו במשרד התשתיות הלאומיות, האנרגיה והמים, פחת מים – 25%, ושיעור גבייה – 50%.

<אחמד זועבי: היא שאלה על שיעור גביית הארנונה.

<יוסי אל-עזרה: אנחנו מממנים את תשתיות המים והביוב.

איתן כבל: אני מבקש לסכם.

איתן כבל: אני חוזר ואומר לך, עבדאללה זועבי, אני יודע שאתה רוצה ואנחנו נשתדל להוציא מתחת ידינו כאן החלטה שאנחנו יודעים להצביע על מישהו שגם אפשר לצעוק עליו ולהגיד לו: לא עמדת בתהליכים שהתחייבת עליהם כאן בפני הוועדה.

איתן כבל: לא באתי להלקות את המועצה.

איתן כבל: בשביל זה יש לכם את האזור, יש לכם בחירות, כל אחד יעשה את אשר הוא חושב לנכון.

איתן כבל: אני נזהר מאוד – קורה לפעמים שעושים שימוש בכנסת למאבקים פנימיים.

יוליה מלינובסקי: אני לא צד בזה, אין לי שם עניין פוליטי.

<עבדאללה זועבי: גם אנחנו.

<עבדאללה זועבי: אם ראש המועצה לא היה מתעלם מאתנו לא היינו מגיעים לכאן.

איתן כבל: חברים, אני לא פותח כאן את הדיון.

איתן כבל: אני לא מביא לכאן עניינים מקומיים.

איתן כבל: עובדה שיש בעיה וצריך לתת עליה את הדעת ולתת לה מענה.

איתן כבל: אני מחלק את זה לשלושה חלקים.

איתן כבל: החלק שצריך לתת עליו את הדעת, אני כבר אומר לך, אחמד זועבי חברי, אין שום סיכוי שמדינת ישראל תאפשר לך ללכת יד ביד עם אל בטוף ולהקים תאגיד משותף.

<לאוניד מריאכין: זה לא הכיוון.

<קריאות: - - -

איתן כבל: חברים יקרים, ביקשתי את עזרתכם?

איתן כבל: אמר ראש המועצה.

איתן כבל: אני חוזר בסך הכול על דברים שנאמרו כאן כי הייתה מחשבה כזו מלכתחילה.

<אחמד זועבי: הרעיון הוא שאנחנו ואל בטוף, שתי המועצות ייכנסו לתאגיד "כפרי גליל תחתון".

<אחמד זועבי: אין כוונה שנעשה תאגיד ביחד.

<לאוניד מריאכין: הם לא יכולים לעשות משהו ביחד, הם צריכים להיכנס לתאגיד הקיים.

איתן כבל: חברים יקרים, הבנתי.

איתן כבל: הדברים לא נאמרו בתקופת המזוזואיקון התחתון, לא צריך לבדוק אותם במיקרופיש באוניברסיטה העברית.

איתן כבל: אני בסך הכול מנסה לסכם את הדברים שנאמרו.

איתן כבל: הוא אמר שעלתה אפשרות שאולי הם יפעלו כתאגיד, וגם אפילו התייחסו פה לעניין הזה, שאין להם כוח לשאת את הדברים.

איתן כבל: אני אומר את זה גם כמי שמנהל כאן דיונים על עניין תאגידי המים מסוגיהם השונים, ויש כאן ועדה שעוסקת בזה.

איתן כבל: קודם כול, זה לא יקרה.

איתן כבל: הדבר שצריך לזרז אותו – אל בטוף לבד, או בוסתן אל מרג' לבדה, בוודאי רצוי ששתיהן יוכלו להצטרף לאחד מתאגידי הביוב הקיימים.

איתן כבל: אני לא נכנס לזה עכשיו, אין לי את הכלים המקצועיים לומר ברגע זה האם נכון שילכו ליזרעאל או ל"מי יקום" – כפרי גליל תחתון, אני לא נכנס לזה.

איתן כבל: אני מבקש קודם כול, מה שבידינו כרשויות מוסמכות, קרי: מדינה וכנסת, את זה אנחנו חייבים לעשות בצורה המהירה ביותר.

איתן כבל: את זה כבר אי אפשר להפיל על ראש הרשות.

איתן כבל: גברת לאה ורון, נשלח להם מכתב.

איתן כבל: אני רוצה לדעת עד אמצע השבוע הבא לכל המאוחר את סיפור הדרך, מי נגד מי, במובן הנכון של המילה.

איתן כבל: נשלח את המכתב לרשות המים ולמשרד התשתיות הלאומיות, האנרגיה והמים.

איתן כבל: אני רוצה שמשרד האנרגיה יוביל את זה, זה נמצא באחריותו.

איתן כבל: אני רוצה לדעת: שלושה שרים אמורים לחתום.

איתן כבל: התזכיר לחתימת השרים מוכן או לא מוכן?

<יוסי אל-עזרה: הצו מוכן כבר.

איתן כבל: מי אמור לחתום עליו?

איתן כבל: מתי אמורים לחתום עליו?

איתן כבל: מתי אפשר להביא את הצו לדיון בוועדת הכלכלה כדי שהיא תוכל לקיים דיון ולאשר אותו?

איתן כבל: אני רוצה לדעת את זה עד יום שלישי בשבוע הבא.

איתן כבל: עד אז תוכלו להכין צווים, לעשות פליק-פלק, בורג.

איתן כבל: השר שלכם יבוא לכאן במקרה מחר.

יוליה מלינובסקי: אנחנו נחתים את השרים אם יהיה צורך.

איתן כבל: זה קודם כול.

איתן כבל: אני אומר לכם שוב, מנקודת המבט שלי, את התהליך הזה של חתימת השרים ואישור הוועדה נסיים בחודש הזה.

איתן כבל: אם לא, אדע לטפל בזה.

איתן כבל: אני אומר את זה בצורה הכי ברורה.

<יוסי אל-עזרה: נשמח לעשות את זה מהר.

יוליה מלינובסקי: אדוני היושב-ראש, יש לי שאלה.

יוליה מלינובסקי: ברגע שהם נכנסים לתאגיד- - -

איתן כבל: הם עוד לא בתאגיד ואת כבר שואלת על השלב הבא?

איתן כבל: תני לי לסיים, בבקשה, את הסיכום כדי שנצא מפה לא רק עם דיבורים אלא גם עם החלטה.

איתן כבל: קודם כול, שנדע שבמהלך חודש נובמבר החלק שנמצא באחריות הממשלה הסתיים.

איתן כבל: אחרי זה, אני מקווה שברגע שהם יהיו כבר חלק מן התאגיד הדברים ירוצו מהר ככל שניתן.

<יוסי אל-עזרה: האחריות על ניהול התשתיות תהיה על התאגיד.

איתן כבל: בדיוק.

איתן כבל: אלך עכשיו צעד לאחור.

איתן כבל: בינתיים המועצה מוציאה כספים, לפחות לפי ההודעה של ראש המועצה אחמד זועבי.

איתן כבל: מעבר להתקנה של מה שהותקן, אם כן העברתם להם כסף או לא העברתם להם – עובדה, יש את המשאבות שפועלות היום.

איתן כבל: הם כבר בתהליך שהם משקיעים כספים, ואני מקווה שיש להם כיסוי עבור זה, כדי לתקן את המשאבות הקיימות.

איתן כבל: בנין כמדומני אמרת שהחלפתם והתקנתם משאבה חדשה.

איתן כבל: להערכתך מתי יסתיים התהליך של התקנת משאבה בנין ומתי שתי המשאבות האחרות יתוקנו?

<אחמד זועבי: תוך כחודש.

<אחמד זועבי: כרגע הכול תקין.

איתן כבל: יש הבדל גדול.

איתן כבל: גם אם כרגע הכול תקין, הבעיה היא שכאשר יש רק משאבה אחת, בכל דקה יכולה לקרות תקלה, זה העניין.

איתן כבל: כאשר יש רק משאבה אחת, לפעמים לא צריך הרבה, גם אם אתה מטפל בזה באופן יוצא מן הכלל יכולה להיות תקלה, לאו דווקא בהכרח בשל סתימה, גם בשל נפילת מתח חשמל, בשל תקלה שלא קשורה בכלל בתהליך עצמו.

איתן כבל: לצערי אני מכיר את זה מהניסיון בשכונה שלי.

איתן כבל: מנקודת המבט שלי, נשלח מכתב לראש המועצה ונבקש שבסוף חודש נובמבר ידווח לנו היכן עומד התהליך של שיקום שתי משאבות והתקנה של משאבה בנין.

איתן כבל: אנשי הממשלה צריכים לתת לי תשובה עד ליום שלישי הבא.

איתן כבל: עד סוף דצמבר נהיה כבר מאחורי כל הפרשה הזאת.

איתן כבל: נעשה הכול כדי לעזור לך.

איתן כבל: תבקש מאתנו ובמה שאנחנו יכולים נעזור לך.

איתן כבל: אני אומר למען גילוי נאות, אחמד זועבי ואני חברים כבר שנים רבות מאוד.

איתן כבל: אני אומר את זה פה כדי שהדברים יהיו ברורים.

יוליה מלינובסקי: וגם הערכה תקציבית, כדי שנדע כמה כסף צריך.

איתן כבל: אנחנו חייבים לתת פתרון לעניין הזה.

איתן כבל: אנחנו צועדים פה עכשיו בשני שבילים מקבילים: רשות המים והביוב ומשרד התשתיות הלאומיות, האנרגיה והמים; והמועצה המקומית עם המחויבות שלה.

איתן כבל: לכל המאוחר בסוף דצמבר תאגיד המים כבר אמור לפעול ואז אנחנו אמורים בעזרת-השם, כך אני מקווה, להיות במקום אחר.

איתן כבל: עבדאללה זועבי, שלא תחשוב שתאגיד המים הוא איזה מלאכים שמסתובבים עם פרופלור על הראש וכל הזמן מסתכלים ממעל ואין שם שום תקלות ושום בעיות ואין בעיות תקציביות ו"מתי יגיע" ו"שבוע הבא" ו"ניתן לזה מענה", אני מזהיר.

איתן כבל: רוב הסיכויים שהתאגיד, בגלל הכוח הכלכלי שלו, היכולת שלו להתמודד עם בעיות מן הסוג שקיים בשתי המועצות האזוריות האלה גדול יותר מאשר של מועצה אזורית שצריכה משאבים גדולים מאוד לתהליך שכזה.

יוליה מלינובסקי: שאלה שנוספת שכדאי לשאול כאן מלכתחילה היא על הערכה תקציבית.

יוליה מלינובסקי: כדי שהכלה, התאגיד, תקבל את החתן צריך הערכה תקציבית.

איתן כבל: זה כבר מאחורינו, הם כבר הסכימו.

יוליה מלינובסקי: יש בעיה של מחסור בכסף.

איתן כבל: משרד האוצר התחייב לתת שיפוי בדרך כזו או אחרת.

איתן כבל: זה כבר מאחורינו.

עבד אל חכים חאג' יחיא: הכניסה לתאגיד כוללת העברת תקציב.

<עינאד זועבי: יש לכם פתרונות טובים, אבל מה עם הפתרון המיידי?

<עינאד זועבי: הריח כבד, אנחנו 300 מטרים משם ולא יכולים להתקרב.

<עינאד זועבי: יש לנו זיתים ובמשך שנים רבות לא היינו במטע ולא הצלחנו למסוק זיתים.

<עינאד זועבי: פרט לכך, הביוב שנשפך על השטח שם עוד לא התייבש, יש הרבה יתושים, דבר בלתי נסבל.

<עינאד זועבי: מה עושים עם זה?

איתן כבל: חברים יקרים, הלוואי והיה לי קסם כדי לפתור את כל הבעיות של אלה שבאים לפה, שדי יהיה להגיד: אתה תעשה כך, אתה תעשה כך.

<עבדאללה זועבי: אנחנו פונים אליכם כי אנחנו נואשים.

איתן כבל: מנקודת המבט שלי, נחלק את זה לשתיים.

איתן כבל: לליבת הבעיה אני מקווה שנתנו פתרון.

איתן כבל: אני לא יודע לייבש לך את המקום, אני לא יודע לפתור את בעיית הריח.

איתן כבל: דרך אגב, אם אתה שואל אותי, מרגע שהבעיה תבוא על פתרונה ייקח זמן רב עד שהריח יפוג, לצערי, מניסיון.

איתן כבל: זה לא שמישהו עובר עם מטהר אוויר.

עבד אל חכים חאג' יחיא: אחרי שייכנסו לתאגיד אפשר לעשות קצת החלפת קרקע במקום, אם יהיה תקציב, ואז יטפלו גם בזה.

יוליה מלינובסקי: אני במקומך הייתי תובעת את המועצה על הפסדים כלכליים.

איתן כבל: כאשר התאגיד ייכנס אל תוך התהליך הזה – אתה בא לפה עם בעיה שקיימת לפחות עשור.

איתן כבל: לפחות אנחנו בנקודה שאולי הצלחנו לתת מענה.

איתן כבל: אני מתחייב לא לתת פתרונות לכל הבעיות.

איתן כבל: בשלב הזה, אם הצלחנו בזה עשינו דבר גדול מאוד.

איתן כבל: אני כן פונה למועצה האזורית בבקשה לרסס במקום נגד יתושים.

<אחמד זועבי: לסיכום: אין ריחות, אין לכלוך, הכול כבר מאחורינו, וזה גם רחוק מן הבתים.

<עבדאללה זועבי: לצערי זו טענה לא נכונה.

<עבדאללה זועבי: אני מציע לו להתחלף אתנו.

<עבדאללה זועבי: אתה לא גר בישוב סולם.

<עבדאללה זועבי: חבל שאני לא יכול לצלם את הריח.

<עבדאללה זועבי: מכאן אי אפשר להריח.

<אחמד זועבי: אתה גר בירושלים.

איתן כבל: חברים יקרים, אני אומר לכם שוב, בעזרת השם, אעקוב מקרוב אחרי ביצוע ההחלטה.

איתן כבל: אם הצלחנו בזה פתרנו את כל הבעיות.

איתן כבל: מבחינתי זה הסיפור הגדול.

איתן כבל: תודה רבה.

איתן כבל: הישיבה נעולה.